Document ID: /roh_data/filtered/fineweb-2-filterrobots_roh.jsonl.gz/51890

Mattiu Defuns
Sia vusch ha ina bella patina da blues e soul, ina vaira natira da rockadur schess ins, schebain ch’ il chantadur ha mo 17 onns, in record per in Top Pop Rumantsch. E tuttina, Mattiu Defuns da Trun-Darvella ha gia experientschas cun registraziuns professiunalas. La primavaira passada ha el briglià en il duet «Jeu engolel tiu cor» cun il rappunz sursilvan Giganto. E Mattiu è gia dà en egl sin inqual festa cun in agen bel repertori inspirà da la musica da Bob Marley.
Il plaschair da la musica ha el survegnì da chasa - ses bab Gioni è stà in dals Furbazs originals - ma la vaira passiun è vegnida cun scriver atgnas chanzuns durant frequentar la Scola da talents a Glion. Dacurt ha Mattiu Defuns finì il curs preliminar da la scola d’art Liechtenstein e lavura ussa sco manual. Ma sia finamira è la scola da musica. Qua sa cunfa il titel da ses Top Pop bain, ina melodia simpla ma impressiunanta, ch’exprima la singularitad da «Mia olma», da sia «soul» pia. D’udir exclusivamain sin Radio Rumantsch.
Musica e text: Mattiu Defuns
Battaria: Roger Hintermann
Bass: Lucas Schwarz
Ghitarra: Jean-Pierre von Dach
Producziun: Manfred Zazzi e Roland Vögtli
Mia olma
Ed jeu sun jeu,
E ti, ti eis ti
Mia olma sauda a mi e tia a ti.
Fussel bu jeu sche mia olma fuss bu la mia.
Fussel bu cheu sche mia olma fuss bu aschia.
Fussen mai cheu.
Fussen mai cheu.
Fussen mai cheu, sin quest mund aschia.
Ed jeu sun jeu, e ti, ti eis ti
e quei ei mia fatscha la notg sco il di.
Ed jeu sun cheu per quest mument,
ed ensessez han ins aunc bia ensenn.
Fussen mai cheu.
Fussen mai cheu.
Fussen mai cheu, sin quest mund aschia.